Simon, Zsolt, poslanec NR SR (2014-10-21):
Ďakujem pekne, pani predsedajúca. Vážená pani predkladateľka, pani spravodajkyňa, kolegyne, kolegovia. Tento zákon, ako sa zdá, vyvoláva mnoho vášní. Ale chcem povedať najskôr, že za tento zákon Slovenská republika asi dostane výzvu od Európskej komisie, že máme ho zosúladiť so zákonom a legislatívou Európskej komisie, keďže je to predpis technického charakteru a mal by ísť pred tým, než sa schváli, mal by ísť na notifikáciu v zmysle smernice 98/34/ES. Ale s tým nech sa vysporiada vládny SMER a pani predkladateľka. K čomu ale chcem sa ešte ďalej vyjadriť, sú hlavne mediálne odôvodnenia, prečo treba tento návrh zákona prijať, zo strany predkladateľky. Tak ako to odznelo v médiách medzi prvým a druhým čítaním, keď pani predkladateľka odôvodnila tento zákon, tak hovorila o tom, že tento zákon jednak je treba aj kvôli ruským sankciám, aby naši farmári mohli predať svoj výrobok, aby sme vytvorili pracovné miesta. Musím povedať, že s touto argumentáciou nie je možné súhlasiť. Toto nebude vplývať na tvorbu nových pracovných príležitostí, pretože naši farmári do týchto predajní sa zvlášť, nejako osobitne nedostanú. Ba čo viac, naši poľnohospodári a potravinári hlavne v mnohých prípadoch budú mať problém. Pokúsim sa vám pomenovať, prečo budú mať problém. Jednoducho pani predkladateľka hovorí o tom, že nebude možné predávať potraviny s obsahom nad 1,5 gramu na 100 gramov hmotnosti. Pýtam sa, kto bude kontrolovať, že ktoré obsahuje koľko? Nad tým ste sa, pani kolegyňa Zmajkovičová, nezamysleli. Preto, lebo v smernici, teda v hlave Potravinového kódexu, ktorá platí na Slovensku od roku 2004 ešte dneska stále, tak v prísadách do potravín je dnes dovolené dať vo všeobecnosti 2 %, teda 2 gramy na 100 gramov. Kto bude kontrolovať, ktoré má už 1,6 nad a nemôžu byť predávané? Bavím sa o pekárenských výrobkoch, bavím sa o pečive, bavím sa chlebe. Neviem, kto bude ten, ktorý bude vedieť posúdiť, či tento chlieb áno, od tohto výrobcu, tento chlieb od tohto výrobcu nie. Ktorý riaditeľ školy to bude vedieť posúdiť? Ktorý inšpektor to bude vedieť posúdiť? Keď hlava Potravinového kódexu dnes vo všeobecnosti uvádza pravidlo 2 % soli môže byť prídavok. Mnohé deti majú alergiu na mak, na orechy, tie v rožkoch môžu byť, tie sa môžu predávať, ale také koláče s džemom už nie, lebo nepoznám na Slovensku, ktorý koláč s džemom by spĺňal vami stanovené kritériá, že jednu tretinu musí obsahovať podiel ovocnej alebo mliečnej zložky. No nebude ho obsahovať. To znamená, že tie všetky zmiznú z pultov. Pýtam sa, pre koho je to dobré? Chceme pomôcť slovenským farmárom? Toto nie je cesta. Naviac je treba povedať, že obdobne také ako sladké pečivo, ako brioška a podobne, mám za to, že podľa tohto vášho návrhu tiež zmiznú. Čo sa zmení? No väčšina týchto školských bufetov sa zatvorí. Nebude na území školy. Viete, ako to obídu tieto predajne? Že posunú v mnohých miestach bufet na okraj, ku plotu a budú mať okienko a budú predávať mimo pozemku. Presne to, čo povedal pán kolega Poliačik, že to dieťa, keď dostane od rodičov peniaze, tak sa môže rozhodnúť, že cestou do školy si ho kúpi alebo cestou zo školy si ho kúpi alebo pôjde k okraju plotu a tam si ho kúpi. To, že ako sa dieťa stravuje, je v prvom rade vec rodiča, ako sa tomu venuje, nie zákona. A preto dávam procedurálny návrh, aby sme v tomto návrhu zákona nepokračovali a neschválili ho, pretože tento zákon vyvolá oveľa viac problémov ako osohu. I keď s mnohými, ktoré sú podotknuté, že predaj tabaku a tabakových výrobkov sa zakazuje na území škôl, ale ja si myslím, že to bez problémov každý riaditeľ školy si to vedel vyriešiť. Lebo v základnej škole, kde nemajú 18 rokov a nemôžu kúpiť tabakové výrobky, keby z podstaty, keby aj riaditeľ školy nezakázal predaj pre toho človeka z bufetu, tak nemôže ho predávať, pretože nemôže predávať deťom pod 18 rokov. Nad 18 rokov zakazovať niekomu, ktorý je v zmysle zákona dospelý, je, myslím si, že asi nemiestne. Pritom viem, o čom hovorím, lebo aj ja mám syna, ktorý bude mať o chvíľu 18 rokov , a viem, že je to treba. Je to o vysvetľovaní a nie o tom, že zákonom niečo zakážem niekde predávať alebo nie. Lebo keď mu zakážem, že v škole si ho nemôžeš kúpiť, ale prejde von a mimo školy si ho kúpi, aký je to rozdiel s tým? Žiadny. Ešte raz by som, sa chcem vrátiť k tomu, k čomu som sem prišiel, kvôli čomu, a to, že teda zákony ministerstva pôdohospodárstva a ministerstva zdravotníctva dovoľujú mať prísadu soli v pekárenských a iných potravinách do dvoch percent. (Reakcia predkladateľky.) No je to tak, ako 1,5 g potom kto bude posudzovať? To, že ministerstvo zdravotníctva vám má pripravenú novelu Potravinového kódexu, ešte neznamená, že to platí a je vydané. Ako práve preto ste posúvali vydanie zmeny Potravinového kódexu v tomto, v tejto Národnej rade, ktorá bola povinnosťou z predchádzajúcej vlády do konca roku 2012 pre ministerstvo zdravotníctva vydať nové hlavy Potravinového kódexu, a vy ste dvakrát zmenili zákon účelovo, aby tie kódexy zostali v platnosti. A dneska ešte platia, pani podpredsedníčka, len aby som dovysvetlil, ako to v skutočnosti je. Ale nič na tom nemení, že výrobcom je dovolené dávať 2 percentá a vy v školách budete vyžadovať 1,5 percenta. Ďakujem pekne.